b'\n_START_ARTICLE_\nLov om almueskolev\xc3\xa6senet\n_START_PARAGRAPH_\nI 1827 kom den f\xc3\xb8rste Lov angaaende Almue-Skolev\xc3\xa6senet paa Landet. Denne loven anga i \xc2\xa715 at barn var skolepliktige \xc2\xabfra det fyldte 7de, eller, hvor Omst\xc3\xa6ndighederne l\xc3\xa6gge Hindringer i Veien for at B\xc3\xb8rnene i denne Alder s\xc3\xb8ge Skolen, fra det fyldte 8de Aar, indtil de confirmeres\xc2\xbb. Det var kirkens folk, prim\xc3\xa6rt kirkesangeren, som skulle v\xc3\xa6re l\xc3\xa6rer (skoleholder). Dette kunne g\xc3\xa5 p\xc3\xa5 omgang i distriktene, \xc2\xabsaaledes at hele Pr\xc3\xa6stegjeldets Ungdom i det mindste 3 eller, hvor dette maatte findes ugj\xc3\xb8rligt, 2 Maaneder om Aaret kan vorde underviist\xc2\xbb (\xc2\xa76)._NEWLINE_Skoleforholdene var lenge mye d\xc3\xa5rligere i byene enn p\xc3\xa5 landet. Med Lov om Almueskolev\xc3\xa6senet i Ki\xc3\xb8bst\xc3\xa6derne av 1848 ble skolen i byene mer ensartet regulert. Det var her inntatt bestemmelser om l\xc3\xa6rernes kvalfikasjoner. F\xc3\xb8rstel\xc3\xa6rere m\xc3\xa5tte \xc2\xabhave bestaaet den anordnede Afgangspr\xc3\xb8ve ved et af Rigets Seminarier\xc2\xbb eller tilsvarende. Dette beh\xc3\xb8vde ikke v\xc3\xa6re kirkens folk, men de kunne gjerne ha bistilling som klokker eller kirkesanger, og de m\xc3\xa5tte ansettes av biskopen. Underl\xc3\xa6rere ble ansatt av prosten. Skoleplikten var den samme som p\xc3\xa5 landet._NEWLINE_I 1860 kom den neste Lov om almueskolev\xc3\xa6senet paa landet, ogs\xc3\xa5 kjent som fastskoleloven. Der hvor den tidligere lov bare foreskrev \xc3\xa9n fast skole i hvert prestegjeld i tillegg til omgangsskole, ble n\xc3\xa5 fast skole innf\xc3\xb8rt som den regul\xc3\xa6re ordningen. Antallet faste skoler \xc3\xb8kte kraftig, og det ble ogs\xc3\xa5 mange flere l\xc3\xa6rere. Form\xc3\xa5lsparagrafen i loven av 1860 er praktisk talt identisk med by-skoleloven av 1848. Loven foreskrev undervisning i 12 uker, men unntaksvis i 9 uker. Ble antallet skolepliktige barn s\xc3\xa5 stort at de ikke hensiktsmessig kunne undervises av \xc3\xa9n l\xc3\xa6rer, skulle barna if\xc3\xb8lge \xc2\xa73 enten deles i avdelinger med forskjellige undervisningstider, eller hjelpl\xc3\xa6rere ansettes. Bestemmelsen anga uttrykkelig at ogs\xc3\xa5 kvinner kunne ansettes som hjelpel\xc3\xa6rere.'